Jehad Al-Farra skænker sig en kop te i personalekøkkenet i Hamad Bin Khalifa Moske på Rovsinggade på Nørrebro i København.

Han putter meget sukker i. Han kan også godt lide en småkage til. Kokostoppe. Han ved ellers godt, at han skal passe på, for han har haft hjerteproblemer.

54-årige Jehad Al-Farra er en af de ledende mænd i Dansk Islamisk Råd, som er drivkraften bag stormoskeen, der er en af de mest mest velbesøgte i Skandinavien. Rådet arbejder for integration og en tilpasning af islam til danske forhold. I dag vil Jehad Al-Farra lede aftenbønnen, for den libyske imam er sygemeldt.